Diari Oficial de la Generalitat Valenciana


Sumari del DOGV 5819, del 01-08-2008 (2008/9492)

ACORD de la Comissió Territorial d'Urbanisme de Castelló, de 25 de març de 2008, relatiu a la modificació puntual núm. 6 del Projecte de delimitació del sòl urbà d'Ayódar.
---------------------------------------------------------------------------------------------------------------------------------------------------------------------------

### Dades del document

Número de DOGV
:   5819

Data del DOGV
:   01-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9492


Data del document
:   25-03-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Ayódar
    * pla d'urbanisme

ACORD de la Comissió Territorial d'Urbanisme de Castelló, de 25 de març de 2008, relatiu a la modificació puntual núm. 6 del Projecte de delimitació del sòl urbà d'Ayódar. [2008/9492]  
Vist l'expedient relatiu a la modificació puntual núm. 6 del Projecte de delimitació del sòl urbà d'Ayódar, i de conformitat amb els següents,  
Antecedents  
Primer. L'Ajuntament d'Ayódar va acordar el 8 de setembre de 2006 exposar al públic la modificació, la qual cosa es va dur a terme mitjançant anuncis publicats en el periòdic Mediterraneo de 22 de setembre de 2006 i en el Diari Oficial de la Comunitat Valenciana núm. 5353, de 25 de setembre de 2006. Transcorregut el període d'informació al públic, durant el qual no s'hi va formular cap al·legació, la modificació va quedar aprovada provisionalment el 30 d'octubre de 2006.   
El document va tenir entrada per a la seua aprovació definitiva el 31 d'octubre de 2006, i advertida l'absència del necessari estudi d'impacte ambiental, es va requerir l'Ajuntament en data 2 de novembre de 2006, per tal de l'elaboració i tramitació d'aquest.   
L'Ajuntament va publicar l'edicte pel qual va ser aprovat l'estudi d'impacte ambiental en el Diari Oficial de la Comunitat Valenciana núm. 5353, de data 24 de gener de 2007, i en el periòdic Mediterraneo de data 27 de març de 2007. Durant aquest segon tràmit d'informació al públic es va produir una al·legació, la qual va ser desestimada, i es va aprovar en data 29 de març de 2007.  
Segon. La documentació està constituïda per un estudi d'impacte ambiental, un estudi d'integració paisatgística i el document de modificació del Projecte de delimitació del sòl urbà, que consta de memòria informativa i justificativa, plànols d'informació i plànols d'ordenació.   
Tercer. L'objecte de la modificació és efectuar una reserva de sòl per a ús dotacional esportiu recreatiu, i mantenir la classificació del sòl com a no urbanitzable. L'àmbit d'actuació se circumscriu a una parcel·la de 835,70 m² que limita amb sòl urbà en l'extrem nord-oest, classificada com a sòl no urbanitzable comú, de propietat municipal i característiques orogràfiques idònies per a l'ús dotacional que es pretén, i que confronta amb la CV-205, per tant el nou equipament gaudirà d'una excel·lent comunicació tant per la seua proximitat al nucli urbà com per la que li confereix el viari de xarxa primària supramunicipal.  
Els canvis que es produeixen no introdueixen cap minva en el conjunt d'equipaments. De fet la superfície ara es veu augmentada respecte a la inicialment prevista en el projecte de delimitació del sòl urbà aprovat definitivament per la Comissió Provincial d'Urbanisme de data 19 d'abril de 1983.  
Quart. S'han emés els informes següents:  
1. En data 5 d'octubre de 2007 l'Oficina del Pla de Carreteres de la Conselleria d'Infraestructures i Transport va emetre informe en sentit favorable.  
2. En data 22 de febrer de 2008 la Direcció General de Paisatge emet informe favorable amb la condició que s'aporte un "programa d'implementació que definisca cada una de les mesures d'integració que s'han de realitzar, els horitzons temporals i econòmics, incloent una valoració econòmica detallada de la implantació i el manteniment posterior en l'horitzó temporal, cronograma d'execució i manteniment i les parts responsables de posar-la en pràctica, de conformitat amb el que preveuen els apartats 5, 6, 7 i 8 de l'article 56 del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana".  
3. En data 31 de gener de 2008, la directora general de Gestió del Medi Natural emet la declaració d'impacte ambiental, i estima acceptable, a l'efecte ambiental, la modificació núm. 6 del PDSU d'Ayódar, amb els següents condicionants :  
- S'han de resoldre en el projecte d'urbanització o execució de les instal·lacions esportives els aspectes següents:  
- La xarxa de sanejament s'ha de definir com a separativa.  
- La xarxa d'aigües residuals sanitàries haurà de connectar-se de manera efectiva a l'EDAR en la qual es preveu el seu tractament. S'identificarà el traçat exterior al sector del col·lector de sanejament.  
- Per a la xarxa d'aigües pluvials, en cas de no optar per la reutilització per al reg de les zones verdes, s'haurà d'identificar en els plànols el traçat de la xarxa i el punt d'abocament. Es resoldrà igualment l'evacuació de les aigües de vessament tenint en compte la ubicació en tàlveg de la parcel·la.  
- S'ha d'identificar la procedència i el punt de connexió per a l'abastiment d'aigua potable a les instal·lacions  
- Se supedita l'entrada en funcionament de les instal·lacions esportives a l'efectiva connexió i capacitat de tractament, fins i tot a l'execució i posada en funcionament de la depuradora municipal.  
Fonaments de dret  
Primer. Tenint en compte que l'exposició al públic d'aquesta modificació s'ha produït després de l'entrada en vigor de la Llei 16/2006, de 30 de desembre, urbanística valenciana (d'ara endavant LUV) i el Decret 67/2006, de 19 de maig, pel qual s'aprova el Reglament d'ordenació i gestió territorial i urbanística (d'ara endavant ROGTU), l'aprovació definitiva d'aquest expedient ha de resoldre's de conformitat amb el que disposen aquestes disposicions legals.  
Segon. La tramitació d'aquesta modificació puntual del Projecte de delimitació del sòl urbà d'Ayódar ha sigut correcta i la documentació està completa, de conformitat amb el que estableix l'article 83 i 94 de la LUV, com també l'article 212 i 223 del ROGTU.  
Tercer. La modificació que s'examina planteja canvis en la incorporació per a una parcel·la d'un nou ús dotacional destinat a equipament esportivorecreatiu, sense que per això canvie la seua classificació que es manté en sòl no urbanitzable.   
D'altra banda la localització del nou equipament es justifica en criteris de racionalitat, segons el que assenyala l'article 94 de la LUV respecte a la modificació dels plans, ja que la nova solució proposada assegura el manteniment de l'equilibri de les dotacions públiques, i en aquest cas es veu fins i tot incrementat, de manera que es compleixen àmpliament els criteris de qualitat, capacitat i idoneïtat exigits en aquesta llei. Així mateix, també es compleix el que assenyala l'article 212.2 del ROGTU, i es verifica que l'ordenació modificada fins i tot supera els estàndards urbanístics de l'ordenació vigent, referits a l'àmbit de la modificació.  
Quant a l'oportunitat de la seua tramitació com a modificació puntual d'aprovació autonòmica, queda justificada ja que suposa l'alteració de l'ordenació estructural definida en l'article 36 1.d) de la LUV, en concret quan assenyala que "constitueixen l'ordenació estructural del planejament les determinacions que serveixen per a donar coherència a l'ordenació urbanística del territori en el seu conjunt, i en particular, l'ordenació del sòl no urbanitzable."  
Quart. Abans de l'execució de les determinacions introduïdes per aquesta modificació, l'Ajuntament redactarà el Programa d'implementació de la seua integració paisatgística, això en els termes assenyalats en l'informe de la Direcció General del Paisatge a què s'ha fet referència en els antecedents.  
D'altra banda, la Secció Forestal del Servei Territorial de Medi Ambient ha emés informe on comunica que "en aqueixa zona hi ha coincidència longitudinal de la carretera esmentada amb el camí ramader núm. 12 assagador Paso de Fuentes d'Ayódar, classificat amb 20 m d'amplària legal i 15 m d'amplària necessària per Ordre de la Conselleria de Medi Ambient de 15 de desembre de 1992 publicada en el DOGV de 18 de febrer de 1993, per la qual cosa s'haurà de tenir en compte la corresponent protecció que permeta la compatibilitat dels diferents usos que estableix la legislació sectorial en la matèria". Per això, en l'execució de la modificació haurà de respectar-se l'amplària d'aquest camí ramader.  
Cinqué. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre l'aprovació definitiva d'instruments de planejament urbanístic de municipis de menys de 50.000 habitants, de conformitat amb el que disposa l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló acorda:   
Aprovar definitivament la modificació núm. 6 del PDSU d'Ayódar, i estableix les següents condicions de desenvolupament:  
a. Abans de l'execució de les determinacions de la modificació, l'Ajuntament redactarà un programa d'implementació de la integració paisatgística, en els termes assenyalats en l'informe elaborat respecte a l'estudi d'integració paisatgística.  
b. En l'execució de la modificació s'ha de respectar l'amplària del camí ramader núm. 12 assagador Paso de Fuentes de Ayódar, classificada amb 20 m d'amplària legal i 15 m d'amplària necessària per Ordre de la Conselleria de Medi Ambient de 15 de desembre de 1992.  
Contra aquest acord, que no esgota la via administrativa, podrà interposar-se recurs d'alçada, en el termini d'un mes, davant de la secretària autonòmica de Conselleria de Medi Ambient, Aigua, Urbanisme i Habitatge, això sense perjudici d'utilitzar qualsevol altre recurs que es considere oportú.  
Castelló, 25 de març de 2008.- El secretari de la Comissió Territorial d'Urbanisme: Fernando Renau Faubell.